CELEX: 32010R0078
Language: el
Date: 2010-01-27 00:00:00
Title: Κανονισμός (ΕΕ) αριθ. 78/2010 της Επιτροπής, της 27ης Ιανουαρίου 2010 , για την τροποποίηση του κανονισμού (ΕΚ) αριθ. 33/2008 όσον αφορά το πεδίο εφαρμογής και την περίοδο που χορηγείται στην Αρχή σύμφωνα με τη συνήθη διαδικασία για την έγκριση των πορισμάτων της σχετικά με την καταχώριση ορισμένων δραστικών ουσιών στο παράρτημα I της οδηγίας 91/414/ΕΟΚ (Κείμενο που παρουσιάζει ενδιαφέρον για τον ΕΟΧ)

28.1.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 24/7
            
         ΚΑΝΟΝΙΣΜΌΣ (ΕΕ) αριθ. 78/2010 ΤΗΣ ΕΠΙΤΡΟΠΉΣ
   της 27ης Ιανουαρίου 2010
   για την τροποποίηση του κανονισμού (ΕΚ) αριθ. 33/2008 όσον αφορά το πεδίο εφαρμογής και την περίοδο που χορηγείται στην Αρχή σύμφωνα με τη συνήθη διαδικασία για την έγκριση των πορισμάτων της σχετικά με την καταχώριση ορισμένων δραστικών ουσιών στο παράρτημα I της οδηγίας 91/414/ΕΟΚ
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (1), και ιδίως το άρθρο 6 παράγραφος 5,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 33/2008 της Επιτροπής, της 17ης Ιανουαρίου 2008, για τη θέσπιση λεπτομερών κανόνων εφαρμογής της οδηγίας 91/414/ΕΟΚ του Συμβουλίου όσον αφορά την καθιέρωση συνήθους και ταχείας διαδικασίας εκτίμησης των δραστικών ουσιών που συμπεριλαμβάνονταν στο πρόγραμμα εργασίας το οποίο αναφέρεται στο άρθρο 8 παράγραφος 2 της εν λόγω οδηγίας, αλλά δεν έχουν περιληφθεί στο παράρτημα I (2), ισχύει για τις ουσίες τρίτης και τέταρτης φάσης που έχουν αξιολογηθεί αλλά δεν είχαν περιληφθεί στο παράρτημα I της οδηγίας 91/414/ΕΟΚ έως τις 31 Δεκεμβρίου 2008. Σε ό,τι αφορά τις ουσίες τρίτης και τέταρτης φάσης που αξιολογήθηκαν μετά την εν λόγω ημερομηνία, δεν ισχύει ο κανονισμός.
            
         
               (2)
            
            
               Ωστόσο, ο κανονισμός (ΕΚ) αριθ. 2076/2002 της Επιτροπής (3) και η απόφαση 2003/565/ΕΚ της Επιτροπής (4) τροποποιήθηκαν με σκοπό την παράταση της χρονικής περιόδου για το πρόγραμμα εργασίας έως τις 31 Δεκεμβρίου 2009 όσον αφορά τις ουσίες τρίτης και τέταρτης φάσης. Κρίνεται σκόπιμη η προσαρμογή της αντίστοιχης ημερομηνίας στον κανονισμό (ΕΚ) αριθ. 33/2008.
            
         
               (3)
            
            
               Σε ό,τι αφορά τη συνήθη διαδικασία, έχει καταστεί σαφές ότι η χρονική περίοδος που χορηγείται στην Αρχή για την προετοιμασία των πορισμάτων της πρέπει να παραταθεί λόγω της πολυπλοκότητας και του φόρτου εργασίας που συνεπάγεται. Αυτό πρέπει να ισχύει μόνον για τις δραστικές ουσίες για τις οποίες υποβάλλεται το σχέδιο της έκθεσης αξιολόγησης στην Επιτροπή μετά την έναρξη ισχύος του παρόντος κανονισμού.
            
         
               (4)
            
            
               Συνεπώς, ο κανονισμός (ΕΚ) αριθ. 33/2008 πρέπει να τροποποιηθεί ανάλογα.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 33/2008 τροποποιείται ως εξής:
   
               1)
            
            
               Στο άρθρο 1 το στοιχείο γ) αντικαθίσταται από το ακόλουθο:
               
                           «γ)
                        
                        
                           για τις ουσίες της τρίτης και της τέταρτης φάσης, έως τις 31 Δεκεμβρίου 2009.».
                        
                     
         
               2)
            
            
               Το άρθρο 10 αντικαθίσταται από το ακόλουθο:
               «Άρθρο 10
               Πόρισμα της Αρχής
               1.   Η Αρχή καταλήγει σε πόρισμα σχετικά με το αν η δραστική ουσία μπορεί να αναμένεται ότι πληροί τις απαιτήσεις του άρθρου 5 της οδηγίας 91/414/ΕΟΚ εντός έξι μηνών από το πέρας της περιόδου που προβλέπεται στο άρθρο 9 τρίτο εδάφιο του παρόντος κανονισμού και το κοινοποιεί στον αιτούντα, στα κράτη μέλη και στην Επιτροπή.
               Η Αρχή, κατά περίπτωση, αναφέρει στο πόρισμά της τα πιθανά μέτρα άμβλυνσης του κινδύνου σε σχέση με τις προβλεπόμενες χρήσεις, τα οποία περιέχονται στο σχέδιο έκθεσης εκτίμησης.
               2.   Εάν η Αρχή χρειάζεται πρόσθετες πληροφορίες, παραχωρεί στον αιτούντα, σε συνεννόηση με το κράτος μέλος-εισηγητή, προθεσμία έως ενενήντα ημερών για την προσκόμισή τους στην Αρχή και στο κράτος μέλος-εισηγητή. Ενημερώνει την Επιτροπή και τα κράτη μέλη. Λαμβάνονται υπόψη μόνο οι πληροφορίες που υποβλήθηκαν εντός της χρονικής περιόδου που χορηγήθηκε.
               Το κράτος μέλος-εισηγητής αξιολογεί τις πρόσθετες πληροφορίες και τις υποβάλλει στην Αρχή χωρίς καθυστέρηση και το αργότερο εντός εξήντα ημερών από τη λήψη τους.
               Στην εν λόγω περίπτωση, η εξάμηνη περίοδος για την έκδοση του πορίσματος από την Αρχή, όπως ορίζεται στην παράγραφο 1, παρατείνεται κατά χρονική περίοδο που λήγει με την παραλαβή της αξιολόγησης των πρόσθετων πληροφοριών από την Αρχή.
               3.   Η Επιτροπή και η Αρχή συμφωνούν σχετικά με ένα χρονοδιάγραμμα για την έκδοση των πορισμάτων, ώστε να διευκολύνεται ο προγραμματισμός των εργασιών. Η Επιτροπή και η Αρχή συμφωνούν σχετικά με τη μορφή με την οποία υποβάλλονται τα πορίσματα της Αρχής.».
            
         Άρθρο 2
   Μεταβατικές διατάξεις
   Το άρθρο 10 του κανονισμού (ΕΚ) αριθ. 33/2008 θα εξακολουθήσει να ισχύει, ως μη τροποποιημένο, για τις δραστικές ουσίες για τις οποίες υποβλήθηκε το σχέδιο της έκθεσης αξιολόγησης από το κράτος μέλος-εισηγητή στην Επιτροπή, σύμφωνα με το άρθρο 8 παράγραφος 1 του κανονισμού (ΕΚ) αριθ. 33/2008, πριν από την έναρξη ισχύος του παρόντος κανονισμού.
   Άρθρο 3
   Έναρξη ισχύος
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 27 Ιανουαρίου 2010.
      
         
            Για την Επιτροπή
         
         
            O Πρόεδρος
         
         José Manuel BARROSO
      
   
   
      (1)  ΕΕ L 230 της 19.8.1991, σ. 1.
   
      (2)  ΕΕ L 15 της 18.1.2008, σ. 5.
   
      (3)  ΕΕ L 319 της 23.11.2002, σ. 3.
   
      (4)  ΕΕ L 192 της 31.7.2003, σ. 40.